**Andrej Rozman – Roza**

**Dve pesmi ZA RTV**

BASEN O JASTREBU IN SLAVČKU

Stari jastreb je bil vsakič, ko je slišal slavčka pet,

bolj užaljen in razjarjen, saj ni mogel razumet,

kako je možno, da naš prvi pevski glas opeva

zvezdno nebo, ki v mlaki odseva,

o njegovi neizpodbitni veličini

in o tem, da ima razpon med krili

večji od vseh drugih ptic domačega neba,

pa se temu mojstru pesmi žvrgolet ne da.

In ker se slavček ni zmenil za to, kaj bi jastreb želel,

in je še kar naprej povsem po svoje pel,

ga je stari mrhovinar zaprl v gorsko jamo,

na njegovo pevsko mesto pa postavil vrano,

ki je sicer jastreba z dna srca slavila,

a je s svojim krakanjem le sebe in njega sramotila,

vse, ki so jo slišali, pa je prepričala

le o tem, da ni dovolj, da pevec poje iz srca,

ampak je pomembno tudi, da se na petje spozna.

SPODLETELA KONČNA REŠITEV

*Jaz te ljubim,*

*a te moral bom ubit,*

*če se nočeš v to,*

*kar ljubim, spremenit.*

Ko smo Slovenci bili še Avstrijci in Jugoslovani,

pa med vojno pod Nemci, Madžari in Italijani,

so naši predniki se za slovenščino borili

in se upirali potujčevalni sili.

Potem pa smo se osamosvojili

in z leti smo počasi ugotovili,

da je cena lastnega jezika

za naš majhen narod prevelika.

A ker nobeden od sosedov

več nima toliko nas rad,

da bi na silo in svoje stroške

spet hotel nas potujčevat,

se je naš najdražji patriot

odločil dokončat slovensko zgodovinsko pot.

Pod geslom, da storit si znamo sami

prav vse, kar drugi so počeli z nami,

je poskrbel, da so njegovi zvesti kadri

se hladnokrvno skoz programski svet prikradli

v našo najvplivnejšo kulturno ustanovo

in v njej začeli celovito narodno prenovo.

Takoj so vse, ki se na RTV spoznajo,

odstavili s pomembnih položajev

in jih, če so se razjezili, obtožili,

da so nekooperativni in žaljivi.

Potem pa na vodilne položaje

nastavili so svoje dobro plačane lakaje,

ki pripeljali so nekdanje zajčice in družbene kroniste,

plesalce, manekene, igralke in propagandiste

ter druge neizkušene začetnike,

da urejajo in vodijo Odmeve in TV Dnevnike,

s čimer so uspeli ustvarit tak program,

da se v ljudi, ki zgroženo preklapljajo drugam,

zažira strah, da v naši mali jezikovni skupnosti

ne le, da ni prihodnosti,

ampak očitno v njej ni več niti sedanjosti,

saj so v osrednjem mediju novinarski poklic

vrnili v čas Kmetijskih in rokodelskih novic.

In narod, ki še ni povsem prepričan o tem,

da je dobro, da je osamosvojen,

bi zmeraj bolj želel si, da bi bil dokončno osvobojen

samega sebe in svojega jezika.

A se na žalost našega odrešenika to ne bo zgodilo,

saj proti takšni osvoboditvi obstaja zdravilo

imenovano razum, ki ljudem pove,

kako pomembno je, da imamo javno RTV,

da nam razsvetljuje družbo

in jo brani pred okužbo

sovraštva in primitivnosti

in vzgaja strpne, pogumne in razgledane ljudi.

Ti bodo zato odšli oddat svoj glas

za to, da vrnemo se v sedanji čas.